title: 2019 m. birželio 3 d. Komisijos įgyvendinimo reglamentas (ES) 2019/923 dėl tam tikrų prekių klasifikavimo Kombinuotojoje nomenklatūroje

text:
6.6.2019

                  LT

                  Europos Sąjungos oficialusis leidinys

                  L 148/7

         KOMISIJOS ĮGYVENDINIMO REGLAMENTAS (ES) 2019/923
         2019 m. birželio 3 d.
         dėl tam tikrų prekių klasifikavimo Kombinuotojoje nomenklatūroje
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. spalio 9 d. Europos Parlamento ir Tarybos reglamentą (ES) Nr. 952/2013, kuriuo nustatomas Sąjungos muitinės kodeksas (1), ypač į jo 57 straipsnio 4 dalį ir 58 straipsnio 2 dalį,
         kadangi:

                     (1)

                     siekiant užtikrinti, kad Tarybos reglamento (EEB) Nr. 2658/87 (2) priede pateikta Kombinuotoji nomenklatūra būtų taikoma vienodai, būtina patvirtinti priemones, susijusias su šio reglamento priede nurodytų prekių klasifikavimu;

                     (2)

                     Reglamente (EEB) Nr. 2658/87 nustatytos bendrosios Kombinuotosios nomenklatūros aiškinimo taisyklės. Šios taisyklės taip pat taikomos bet kuriai kitai specialiomis Sąjungos teisės aktų nuostatomis įteisintai nomenklatūrai, visiškai ar iš dalies sudarytai remiantis Kombinuotąja nomenklatūra arba ją papildančiai subpozicijų dalimis, kad būtų galima taikyti tarifinio reguliavimo ir kitas su prekyba prekėmis susijusias priemones;

                     (3)

                     laikantis minėtų bendrųjų taisyklių, šio reglamento priede pateiktos lentelės 1 skiltyje aprašytos prekės, remiantis 3 skiltyje išdėstytais motyvais, turėtų būti klasifikuojamos priskiriant 2 skiltyje nurodytus KN kodus;

                     (4)

                     reikėtų nustatyti, kad suteikta šio reglamento nuostatų neatitinkančia privalomąja tarifine informacija apie šiame reglamente nurodytas prekes jos adresatas galėtų remtis dar tam tikrą laikotarpį, kaip nustatyta Reglamento (ES) Nr. 952/2013 34 straipsnio 9 dalyje. Tas laikotarpis turėtų būti trys mėnesiai;

                     (5)

                     šiame reglamente nustatytos priemonės atitinka Muitinės kodekso komiteto nuomonę,

               PRIĖMĖ ŠĮ REGLAMENTĄ:

            1 straipsnis
            Šio reglamento priede pateiktos lentelės 1 skiltyje aprašytos prekės Kombinuotojoje nomenklatūroje klasifikuojamos priskiriant lentelės 2 skiltyje nurodytus KN kodus.

            2 straipsnis
            Šio reglamento nuostatų neatitinkančia privalomąja tarifine informacija, vadovaujantis Reglamento (ES) Nr. 952/2013 34 straipsnio 9 dalimi, galima remtis dar tris mėnesius nuo šio reglamento įsigaliojimo dienos.

            3 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2019 m. birželio 3 d.

                  Komisijos vardu

                  Pirmininko pavedimu

               Stephen QUEST

                  Generalinis direktorius

                  Mokesčių ir muitų sąjungos generalinis direktoratas

            (1)  OL L 269, 2013 10 10, p. 1.

            (2)  1987 m. liepos 23 d. Tarybos reglamentas (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo (OL L 256, 1987 9 7, p. 1).

            PRIEDAS

                        Prekių aprašymas

                        Klasifikavimas
                        (KN kodas)

                        Motyvai

                        (1)

                        (2)

                        (3)

                                    1.

                                    Produktas – alkoholinis skystis, kurio alkoholio koncentracija, išreikšta tūrio procentais, yra 4–6 % tūrio.
                                    Jis gaunamas sumaišius fermentuotas obuolių sultis su distiliuotu etilo alkoholiu, gazuotu vandeniu, cukrumi, citrinų rūgštimi, kvapiosiomis medžiagomis, konservantu (E 202), kofeinu ir dažikliais (E 102, E 124).
                                    Į fermentuotas obuolių sultis įpylus distiliuoto etilo alkoholio padidėja jų alkoholio koncentracija: 62,05 litro fermentuotų obuolių sulčių, kurių alkoholio koncentracija 18 % tūrio (11,17 litro alkoholio), sumaišoma su 37,95 litro distiliuoto etilo alkoholio, kurio alkoholio koncentracija 28,28 % tūrio (10,73 litro alkoholio). Bendrame produkto sudėtyje esančio alkoholio kiekyje fermentuotas alkoholis sudaro 51 %, o distiliuotas alkoholis – 49 %.
                                    Gautas mišinys skiedžiamas gazuotu vandeniu iki gerti tinkamo stiprumo – 4–6 % tūrio. Taip pat pridedama cukraus, citrinų rūgšties, konservanto (E 202), kofeino, dažiklių (E 102, E 124) ir kvapiųjų medžiagų (pvz., mangų, romo, pasiflorų arba porto).
                                    Produktas naudojamas kokteiliams gaminti. Jam būdingas saldžiarūgštis alkoholio kvapas ir skonis.
                                    Produktas skirtas vartoti žmonėms ir supilstytas į mažmeninei prekybai skirtus indus, kurių talpa ne didesnė kaip 2 litrai.

                        2208 90 69

                        Klasifikuojama vadovaujantis Kombinuotosios nomenklatūros 1 ir 6 bendrosiomis aiškinimo taisyklėmis ir KN kodus 2208 , 2208 90  ir 2208 90 69  atitinkančiais prekių aprašymais.
                        Produktas yra alkoholinis gėrimas, neturintis 2206  pozicijai priskiriamo produkto savybių (taip pat žr. Suderintos sistemos paaiškinimų 2206  pozicijos paaiškinimų trečią pastraipą), nes dėl pridėtų medžiagų fermentuotų obuolių sulčių savybės ir požymiai yra pasikeitę.
                        Tai, kad bendrame produkto sudėtyje esančio alkoholio kiekyje distiliuoto alkoholio tūris arba procentinė dalis sudaro ne daugiau kaip 49 %, o likusią dalį, t. y. 51 %, sudaro fermentacijos būdu gautas alkoholis, nelaikytina klasifikavimo kriterijumi, nes nenustatyta procentinės daugumos taisyklė, kuri nulemtų 2206  pozicijai priskiriamų produktų savybes.
                        Taigi produktas nepriskirtinas 2206  pozicijai, nes jam būdingos objektyvios savybės, panašios į spiritinių gėrimų savybes, o ne į produktų, gaunamų fermentuojant tam tikrus vaisius ar augalus, savybes.
                        Todėl produktas laikytinas kitu spiritiniu gėrimu induose, kurių talpa ne didesnė kaip 2 litrai, ir jam priskirtinas KN kodas 2208 90 69 .

                                    2.

                                    Produktas – alkoholinis skystis, kurio alkoholio koncentracija, išreikšta tūrio procentais, yra 15 % tūrio.
                                    Jis gaunamas fermentuojant cukrinių runkelių ekstraktą, sudarytą iš 93,4 % masės sacharozės (sacharozė sudaro 96,7 % sausojo produkto masės), baltymų, mikroelementų, ląstelienos ir vandens.
                                    Fermentacijos procesas, prasidedantis įpylus vandens ir pridėjus mielių, vyksta tol, kol pasiekiama 15 % alkoholio koncentracija. Tada mielės pašalinamos, taikant nusodinimo ir mikrofiltravimo procesus. Produktui nebūdingas joks specifinis kvapas ir skonis, išskyrus alkoholio.
                                    Produktas skirtas naudoti kaip bazinis produktas alkoholiniams gėrimams gaminti.
                                    Jis pateikiamas neišpilstytas.

                        2208 90 99

                        Klasifikuojama vadovaujantis Kombinuotosios nomenklatūros 1 ir 6 bendrosiomis aiškinimo taisyklėmis ir KN kodus 2208 , 2208 90  ir 2208 90 99  atitinkančiais prekių aprašymais.
                        Cukrinių runkelių ekstraktas – neutralus žaliavinis cukrus, todėl produktas negali turėti gėrimo, gaminamo iš tam tikrų vaisių ar natūralaus produkto, skonio, kvapo ir (arba) išvaizdos. Taigi jam nebūdingos 2206  pozicijai priskiriamų produktų savybės, tačiau būdingos 2208  pozicijai priskiriamo etilo alkoholio savybės.
                        Todėl produktas, kuris gaunamas perdirbus fermentuotą cukrinių runkelių ekstraktą ir skirtas naudoti kaip bazinis produktas alkoholiniams gėrimams gaminti, dėl gryninimo proceso (įskaitant mikrofiltravimo procesą) tapęs bespalviu, bekvapiu ir beskoniu, priskirtinas 2208  pozicijai.
                        Todėl produktas laikytinas kitu nedenatūruotu etilo alkoholiu induose, kurių talpa didesnė kaip 2 litrai, ir jam priskirtinas KN kodas 2208 90 99 .


title: 2019 m. birželio 26 d. Komisijos įgyvendinimo reglamentas (ES) 2019/1090, kuriuo, remiantis Europos Parlamento ir Tarybos reglamentu (EB) Nr. 1107/2009 dėl augalų apsaugos produktų pateikimo į rinką, nepratęsiamas veikliosios medžiagos dimetoato patvirtinimo galiojimas ir iš dalies keičiamas Komisijos įgyvendinimo reglamento (ES) Nr. 540/2011 priedas (Tekstas svarbus EEE.)

text:
27.6.2019

                  LT

                  Europos Sąjungos oficialusis leidinys

                  L 173/39

         KOMISIJOS ĮGYVENDINIMO REGLAMENTAS (ES) 2019/1090
         2019 m. birželio 26 d.
         kuriuo, remiantis Europos Parlamento ir Tarybos reglamentu (EB) Nr. 1107/2009 dėl augalų apsaugos produktų pateikimo į rinką, nepratęsiamas veikliosios medžiagos dimetoato patvirtinimo galiojimas ir iš dalies keičiamas Komisijos įgyvendinimo reglamento (ES) Nr. 540/2011 priedas
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2009 m. spalio 21 d. Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo į rinką ir panaikinantį Tarybos direktyvas 79/117/EEB ir 91/414/EEB (1), ypač į jo 20 straipsnio 1 dalį ir 78 straipsnio 2 dalį,
         kadangi:

                     (1)

                     pagal Komisijos direktyvą 2007/25/EB (2) dimetoatas buvo įtrauktas į Tarybos direktyvos 91/414/EEB (3) I priedą kaip veiklioji medžiaga;

                     (2)

                     į Direktyvos 91/414/EEB I priedą įtrauktos veikliosios medžiagos laikomos patvirtintomis pagal Reglamentą (EB) Nr. 1107/2009 ir yra išvardytos Komisijos įgyvendinimo reglamento (ES) Nr. 540/2011 (4) priedo A dalyje;

                     (3)

                     Įgyvendinimo reglamento (ES) Nr. 540/2011 priedo A dalyje nustatyta, kad veikliosios medžiagos dimetoato patvirtinimas nustoja galioti 2020 m. liepos 31 d.;

                     (4)

                     pagal Komisijos įgyvendinimo reglamento (ES) Nr. 844/2012 (5) 1 straipsnį per tame straipsnyje nustatytą laikotarpį buvo pateikta paraiška dėl dimetoato patvirtinimo galiojimo pratęsimo;

                     (5)

                     pareiškėjas pateikė papildomus dokumentų rinkinius, kurių reikalaujama pagal Įgyvendinimo reglamento (ES) Nr. 844/2012 6 straipsnį. Valstybė narė ataskaitos rengėja nustatė, kad paraiška išsami;

                     (6)

                     valstybė narė ataskaitos rengėja, konsultuodamasi su antrąja tą pačią ataskaitą rengiančia valstybe nare, parengė patvirtinimo galiojimo pratęsimo vertinimo ataskaitą ir 2017 m. gegužės 5 d. pateikė ją Europos maisto saugos tarnybai (toliau – Tarnyba) ir Komisijai;

                     (7)

                     Tarnyba galiojimo pratęsimo vertinimo ataskaitą perdavė valstybėms narėms ir pareiškėjui, kad jie pateiktų pastabų, o gautas pastabas persiuntė Komisijai. Tarnyba taip pat viešai paskelbė papildomo dokumentų rinkinio santrauką;

                     (8)

                     2018 m. spalio 2 d. Tarnyba pateikė Komisijai išvadas (6), ar galima manyti, kad dimetoatas atitinka patvirtinimo kriterijus, nustatytus Reglamento (EB) Nr. 1107/2009 4 straipsnyje. 2018 m. gruodžio 13 d. Komisija pateikė dimetoato patvirtinimo galiojimo pratęsimo ataskaitos projektą Augalų, gyvūnų, maisto ir pašarų nuolatiniam komitetui, o 2019 m. sausio 25 d. – reglamento projektą;

                     (9)

                     Tarnybai susirūpinimą kėlė konkretūs klausimai. Visų pirma, nebuvo įmanoma atmesti rizikos, kad vartotojai, operatoriai, darbuotojai, pašaliniai asmenys ir gyventojai turės sąlytį su dimetoato liekanomis, kurio genotoksinio potencialo nebuvo galima atmesti, ir su jo pagrindiniu metabolitu ometoatu, dėl kurio in vivo mutageniškumo sutaria dauguma ekspertų, dalyvaujančių tarpusavio vertinimo procese. Be to, Tarnyba padarė išvadą dėl didelės dimetoato keliamos rizikos žinduoliams ir netiksliniams nariuotakojams, ir dėl tiek dimetoato, tiek ometoato keliamos rizikos bitėms visų vertintų tipiškų naudojimo paskirčių atvejais. Tarnyba taip pat padarė išvadą, kad tiek dabartinė, tiek patikslinta techninė specifikacija nėra paremta (eko)toksikologiniu vertinimu;

                     (10)

                     Komisija paprašė pareiškėjo pateikti pastabų dėl Tarnybos išvadų. Be to, remdamasi Įgyvendinimo reglamento (ES) Nr. 844/2012 14 straipsnio 1 dalies trečia pastraipa, Komisija paragino pareiškėją pateikti pastabų dėl galiojimo pratęsimo ataskaitos projekto. Pareiškėjas pateikė pastabas ir jos buvo atidžiai išnagrinėtos;

                     (11)

                     vis dėlto, nepaisant pareiškėjo argumentų, su veikliąja medžiaga susijusių problemų pašalinti nepavyko;

                     (12)

                     dėl šių priežasčių nebuvo nustatyta, kad yra laikomasi Reglamento (EB) Nr. 1107/2009 4 straipsnyje nustatytų patvirtinimo kriterijų, kai bent vienas augalų apsaugos produktas naudojamas pagal vieną ar kelias tipiškas paskirtis. Dėl to veikliosios medžiagos dimetoato patvirtinimo galiojimas neturėtų būti pratęstas;

                     (13)

                     todėl Reglamentas (ES) Nr. 540/2011 turėtų būti atitinkamai iš dalies pakeistas;

                     (14)

                     valstybėms narėms turėtų būti skirtas laikotarpis augalų apsaugos produktų, kurių sudėtyje yra dimetoato, registracijai iš dalies pakeisti arba panaikinti;

                     (15)

                     tais atvejais, kai valstybės narės augalų apsaugos produktams, kurių sudėtyje yra dimetoato, pagal Reglamento (EB) Nr. 1107/2009 46 straipsnį nustato kokį nors lengvatinį laikotarpį, šis laikotarpis vyšnioms naudojamų augalų apsaugos produktų atveju turėtų baigtis ne vėliau kaip 2019 m. spalio 17 d., o augalų apsaugos produktų, kurie naudojami kitiems kultūriniams augalams, atveju – 2020 m. liepos 17 d.;

                     (16)

                     Komisijos įgyvendinimo reglamentu (ES) 2019/707 (7) dimetoato patvirtinimo galiojimas pratęstas iki 2020 m. liepos 31 d., kad šios medžiagos patvirtinimo galiojimo pratęsimo procedūra būtų užbaigta iki pasibaigiant medžiagos patvirtinimo galiojimui. Atsižvelgiant į tai, kad sprendimas dėl patvirtinimo galiojimo nepratęsimo priimtas iki pratęsto galiojimo pabaigos dienos, šis reglamentas turėtų būti taikomas kuo greičiau;

                     (17)

                     šiuo reglamentu nepanaikinama galimybė pagal Reglamento (EB) Nr. 1107/2009 7 straipsnį pateikti dar vieną paraišką dėl dimetoato patvirtinimo;

                     (18)

                     šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

               PRIĖMĖ ŠĮ REGLAMENTĄ:

            1 straipsnis
            Veikliosios medžiagos patvirtinimo galiojimo nepratęsimas
            Veikliosios medžiagos dimetoato patvirtinimo galiojimas nėra pratęsiamas.

            2 straipsnis
            Įgyvendinimo reglamento (ES) Nr. 540/2011 pakeitimas
            Iš Įgyvendinimo reglamento (ES) Nr. 540/2011 priedo A dalies išbraukiama 149 eilutė (dimetoatas).

            3 straipsnis
            Pereinamojo laikotarpio priemonės
            Valstybės narės panaikina augalų apsaugos produktų, kurių sudėtyje yra veikliosios medžiagos dimetoato, registraciją ne vėliau kaip 2020 m. sausio 17 d.

            4 straipsnis
            Lengvatinis laikotarpis
            Bet koks lengvatinis laikotarpis, kurį valstybės narės pagal Reglamento (EB) Nr. 1107/2009 46 straipsnį yra suteikusios vyšnioms naudojamiems augalų apsaugos produktams, turėtų baigtis ne vėliau kaip 2019 m. spalio 17 d., o kitiems augalų apsaugos produktams, kurie naudojami kitiems kultūriniams augalams, – ne vėliau kaip 2020 m. liepos 17 d.

            5 straipsnis
            Įsigaliojimas
            Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2019 m. birželio 26 d.

                  Komisijos vardu

                  Pirmininkas

               Jean-Claude JUNCKER

            (1)  OL L 309, 2009 11 24, p. 1.

            (2)  2007 m. balandžio 23 d. Komisijos direktyva 2007/25/EB, iš dalies keičianti Tarybos direktyvą 91/414/EEB, įtraukiant veikliąsias medžiagas dimetoatą, dimetomorfą, glufozinatą, metribuziną, fosmetą ir propamokarbą (OL L 106, 2007 4 24, p. 34).

            (3)  1991 m. liepos 15 d. Tarybos direktyva 91/414/EEB dėl augalų apsaugos produktų pateikimo į rinką (OL L 230, 1991 8 19, p. 1).

            (4)  2011 m. gegužės 25 d. Komisijos įgyvendinimo reglamentas (ES) Nr. 540/2011, kuriuo dėl patvirtintų veikliųjų medžiagų sąrašo įgyvendinamas Europos Parlamento ir Tarybos reglamentas (EB) Nr. 1107/2009 (OL L 153, 2011 6 11, p. 1).

            (5)  2012 m. rugsėjo 18 d. Komisijos įgyvendinimo reglamentas (ES) Nr. 844/2012, kuriuo nustatomos veikliųjų medžiagų patvirtinimo pratęsimo procedūros įgyvendinimo nuostatos, kaip numatyta Europos Parlamento ir Tarybos reglamente (EB) Nr. 1107/2009 dėl augalų apsaugos produktų pateikimo į rinką (OL L 252, 2012 9 19, p. 26).

            (6)  EFSA (Europos maisto ir saugos tarnyba), 2018 m. Conclusion on the peer review of the pesticide risk assessment of the active substance dimethoate, EFSA Journal 2018;16(10):5454. https://www.efsa.europa.eu/en/efsajournal/pub/5454.

            (7)  2019 m. gegužės 7 d. Komisijos įgyvendinimo reglamentas (ES) 2019/707, kuriuo dėl veikliųjų medžiagų alfa cipermetrino, beflubutamido, benalaksilo, bentiavalikarbo, bifenazato, boskalido, bromoksinilo, kaptano, ciazofamido, desmedifamo, dimetoato, dimetomorfo, diurono, etefono, etoksazolio, famoksadono, fenamifoso, flumioksazino, fluoksastrobino, folpeto, foramsulfurono, formetanato, metalaksilo-M, metiokarbo, metribuzino, milbemektino, Paecilomyces lilacinus (padermė 251), fenmedifamo, fosmeto, metilpirimifoso, propamokarbo, protiokonazolo, s-metolachloro ir tebukonazolio patvirtinimo galiojimo pratęsimo iš dalies keičiamas Įgyvendinimo reglamentas (ES) Nr. 540/2011. (OL L 120, 2019 5 8, p. 16).


title: 2019 m. birželio 5 d. Komisijos įgyvendinimo reglamentas (ES) 2019/1125 dėl leidimo naudoti metionino sulfato cinko chelatą kaip visų rūšių gyvūnams skirtą pašarų priedą (Tekstas svarbus EEE.)

text:
2.7.2019

                  LT

                  Europos Sąjungos oficialusis leidinys

                  L 177/77

         KOMISIJOS ĮGYVENDINIMO REGLAMENTAS (ES) 2019/1125
         2019 m. birželio 5 d.
         dėl leidimo naudoti metionino sulfato cinko chelatą kaip visų rūšių gyvūnams skirtą pašarų priedą
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2003 m. rugsėjo 22 d. Europos Parlamento ir Tarybos reglamentą (EB) Nr. 1831/2003 dėl priedų, skirtų naudoti gyvūnų mityboje (1), ypač į jo 9 straipsnio 2 dalį,
         kadangi:

                     (1)

                     Reglamente (EB) Nr. 1831/2003 nustatyta, kad priedams gyvūnų mityboje naudoti reikia leidimo, ir nustatytas tokio leidimo suteikimo pagrindas bei tvarka;

                     (2)

                     pagal Reglamento (EB) Nr. 1831/2003 7 straipsnį buvo pateiktas prašymas išduoti leidimą naudoti metionino sulfato cinko chelatą. Kartu su prašymu buvo pateikti duomenys ir dokumentai, kurių reikalaujama pagal minėto reglamento 7 straipsnio 3 dalį;

                     (3)

                     prašymas pateiktas dėl leidimo naudoti metionino sulfato cinko chelatą kaip visų rūšių gyvūnų pašaro priedą, priskirtiną prie priedų kategorijos „maistiniai priedai“;

                     (4)

                     Europos maisto saugos tarnyba (toliau – Tarnyba) 2017 m. gegužės 18 d. (2) ir 2018 m. spalio 4 d. (3) priimtose nuomonėse padarė išvadą, kad siūlomomis naudojimo sąlygomis metionino sulfato cinko chelatas nedaro nepageidaujamo poveikio gyvūnų sveikatai ir vartotojų saugai. Ji taip pat padarė išvadą, kad šis priedas gali būti odą jautrinanti ir akis bei odą dirginanti medžiaga, ir nurodė, kad priedas kelia riziką naudotojams jo įkvėpus. Todėl Komisija mano, kad reikėtų imtis tinkamų apsaugos priemonių, kad būtų išvengta neigiamo poveikio žmonių, o ypač priedo naudotojų, sveikatai. Tarnyba taip pat padarė išvadą, kad šis priedas nekelia papildomos rizikos aplinkai, palyginti su kitais cinko junginiais, ir kad jis yra veiksmingas cinko šaltinis visų rūšių gyvūnams. Tarnyba nemano, kad reikia nustatyti konkrečius stebėsenos po pateikimo rinkai reikalavimus. Be to, patvirtinama pašarų priedo pašaruose analizės metodo taikymo ataskaita, kurią pateikė Reglamentu (EB) Nr. 1831/2003 įsteigta Etaloninė laboratorija;

                     (5)

                     šio priedo vertinimas rodo, kad, jeigu taikomos atitinkamos priedo naudotojų apsaugos priemonės, Reglamento (EB) Nr. 1831/2003 5 straipsnyje nustatytos leidimų išdavimo sąlygos yra įvykdytos. Taigi, kaip nurodyta šio reglamento priede, turėtų būti išduotas leidimas naudoti minėtą priedą;

                     (6)

                     šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

               PRIĖMĖ ŠĮ REGLAMENTĄ:

            1 straipsnis
            Priede nurodytą medžiagą, priklausančią priedų kategorijai „maistiniai priedai“ ir funkcinei grupei „mikroelementų junginiai“, leidžiama naudoti kaip gyvūnų pašaro priedą šio reglamento priede nustatytomis sąlygomis.

            2 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2019 m. birželio 5 d.

                  Komisijos vardu

                  Pirmininkas

               Jean-Claude JUNCKER

            (1)  OL L 268, 2003 10 18, p. 29.

            (2)  EFSA Journal 2017;15(6):4859.

            (3)  EFSA Journal 2018;16(10):5463.

            PRIEDAS

                        Priedo identifikavimo numeris

                        Leidimo turėtojo pavadinimas

                        Priedas

                        Sudėtis, cheminė formulė, aprašymas, analizės metodas

                        Gyvūno rūšis arba kategorija

                        Didžiausias amžius

                        Mažiausias kiekis

                        Didžiausias kiekis

                        Kitos nuostatos

                        Leidimo galiojimo terminas

                        Elemento (Zn) kiekis mg/kg visaverčio pašaro, kurio drėgnis yra 12 %

                           Maistinių priedų kategorija. Funkcinė grupė: mikroelementų junginiai

                        3b614

                        —

                        Metionino sulfato cinko chelatas

                           Priedo sudėtis:

                        metionino sulfato cinko chelatas, miltelių pavidalo, kuriuose cinko yra nuo 2 iki 15 %.

                           Veikliosios medžiagos apibūdinimas:

                        cinkas, 2-amino-4 metilsulfanilbutano (sviesto) rūgštis, sulfatas; metioninis cinkas (molinis santykis 1:1).

                                    Cheminė formulė: C5H11NO6S2Zn

                                    CAS numeris: 56329-42-1

                           Analizės metodai
                            (1):
                        Pašaro priede ir premiksuose esančio suminio cinko kiekybinis nustatymas:

                                    —

                                    EN 15510: induktyviai susietos plazmos atominės emisinės spektroskopijos metodas (ICP-AES) arba

                                    —

                                    EN 15621: induktyviai susietos plazmos atominės emisinės spektroskopijos metodas (ICP-AES), mineralizavus aukštame slėgyje.

                              Metionino kiekio nustatymas pašarų priede:

                                    —

                                    Jonų mainų chromatografija, taikant pokolonėlinio antrinių junginių gavimo ir fotometrinio nustatymo būdus (IEC-UV/FD), EN ISO 17180 arba VDLUFA 4.11.6 ir EN ISO 13903

                              Pašarinėse žaliavose ir kombinuotajame pašare esančio suminio cinko kiekybinis nustatymas:

                                    —

                                    Reglamentas (EB) Nr. 152/2009 – Atominės sugerties spektroskopija (AAS) arba

                                    —

                                    EN 15510: induktyviai susietos plazmos atominės emisinės spektroskopijos metodas (ICP-AES) arba

                                    —

                                    EN 15621: induktyviai susietos plazmos atominės emisinės spektroskopijos metodas (ICP-AES), mineralizavus aukštame slėgyje.

                        Visų rūšių gyvūnai

                        —

                        —

                        Šunys ir katės: 200 (iš viso) Lašišinės žuvys ir pieno pakaitalai veršeliams: 180 (iš viso)
                        Paršeliai, paršavedės, triušiai ir visos žuvys, išskyrus lašišines žuvis: 150 (iš viso)
                        Kitų rūšių ir kategorijų gyvūnai: 120 (iš viso)

                                    1.

                                    Priedas maišomas su pašarais kaip premiksas.

                                    2.

                                    Metionino sulfato cinko chelatas gali būti teikiamas rinkai ir naudojamas kaip priedas preparato forma.

                                    3.

                                    Priedo ir premiksų naudotojams pašarų ūkio subjektai nustato darbo procedūras ir tinkamas organizacines priemones, kad būtų išvengta galimo pavojaus, susijusio su įkvėpimu, sąlyčiu su oda ir sąlyčiu su akimis. Jeigu taikant šias procedūras ir priemones rizikos negalima sumažinti iki priimtino lygio, priedas ir premiksai naudojami su atitinkamomis asmeninėmis apsaugos priemonėmis.

                        2029 m. liepos 22 d.

               (1)  Išsamų analizės metodų aprašymą galima rasti etaloninės laboratorijos svetainėje https://ec.europa.eu/jrc/eurl/feed-additives/evaluation-reports


title: 2019 m. liepos 25 d. Komisijos įgyvendinimo reglamentas (ES) 2019/1271, kuriuo dėl sumos, skirtos Rumunijai, iš dalies keičiamas Įgyvendinimo reglamentas (ES) 2018/1848 dėl asignavimų, perkeltų iš 2018 finansinių metų, kompensavimo remiantis Europos Parlamento ir Tarybos reglamento (ES) Nr. 1306/2013 26 straipsnio 5 dalimi

text:
30.7.2019

                  LT

                  Europos Sąjungos oficialusis leidinys

                  L 201/1

         KOMISIJOS ĮGYVENDINIMO REGLAMENTAS (ES) 2019/1271
         2019 m. liepos 25 d.
         kuriuo dėl sumos, skirtos Rumunijai, iš dalies keičiamas Įgyvendinimo reglamentas (ES) 2018/1848 dėl asignavimų, perkeltų iš 2018 finansinių metų, kompensavimo remiantis Europos Parlamento ir Tarybos reglamento (ES) Nr. 1306/2013 26 straipsnio 5 dalimi
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1306/2013 dėl bendros žemės ūkio politikos finansavimo, valdymo ir stebėsenos, kuriuo panaikinami Tarybos reglamentai (EEB) Nr. 352/78, (EB) Nr. 165/94, (EB) Nr. 2799/98, (EB) Nr. 814/2000, (EB) Nr. 1290/2005 ir (EB) Nr. 485/2008 (1), ypač į jo 26 straipsnio 6 dalį,
         pasikonsultavusi su Žemės ūkio fondų komitetu,
         kadangi:

                     (1)

                     Komisijos įgyvendinimo reglamente (ES) 2018/1848 (2) nustatytos sumos, kurios valstybėms narėms skirtos išmokėti kompensacijoms galutiniams gavėjams 2019 finansiniais metais. Remiantis valstybių narių 2017 m. spalio 16 d.–2018 m. spalio 15 d. išlaidų deklaracijomis, tos sumos atitinka 2018 finansiniais metais valstybėms narėms faktiškai taikant finansinės drausmės mechanizmą atliktą išlaidų sumažinimą;

                     (2)

                     Rumunijos pateiktoje išsamioje išlaidų deklaracijoje ne visiškai atsižvelgta į Europos Parlamento ir Tarybos reglamento (ES) Nr. 1307/2013 (3) 8 straipsnio 1 dalyje nustatytą 2000 EUR ribą, galiojančią taikant finansinę drausmę. Todėl, siekiant patikimo finansų valdymo, Įgyvendinimo reglamente (ES) 2018/1848 Rumunijai nebuvo numatyta jokios kompensacijai skirtos sumos;

                     (3)

                     vėliau Rumunija pranešė Komisijai teisingą finansinės drausmės sumą, kuri Rumunijoje turėjo būti taikoma 2018 finansiniais metais visiškai atsižvelgus į 2 000 EUR ribą. Siekdama užtikrinti, kad Rumunijos ūkininkams būtų galima kompensuoti atitinkamas sumas, Komisija turėtų nustatyti atitinkamą Rumunijai skiriamą sumą;

                     (4)

                     Įgyvendinimo reglamentas (ES) 2018/1848 turėtų būti atitinkamai iš dalies pakeistas;

                     (5)

                     šiuo reglamentu atliekamas pakeitimas turi poveikį Įgyvendinimo reglamento (ES) 2018/1848, kuris taikomas nuo 2018 m. gruodžio 1 d., taikymui, todėl šis reglamentas taip pat turėtų būti taikomas nuo tos dienos, šis reglamentas įsigalioja jo paskelbimo Europos Sąjungos oficialiajame leidinyje dieną,

               PRIĖMĖ ŠĮ REGLAMENTĄ:

            1 straipsnis
            Įgyvendinimo reglamento (ES) 2018/1848 priede pateiktoje lentelėje po eilute, skirta Portugalijai, įterpiamas šis įrašas:

                           „Rumunija

                           16 669 111  EUR“

            2 straipsnis
            Šis reglamentas įsigalioja jo paskelbimo Europos Sąjungos oficialiajame leidinyje dieną.
            Jis taikomas nuo 2018 m. gruodžio 1 d.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2019 m. liepos 25 d.

                  Komisijos vardu

                  Pirmininko pavedimu

               Jerzy PLEWA

                  Generalinis direktorius

                  Žemės ūkio ir kaimo plėtros generalinis direktoratas

            (1)  OL L 347, 2013 12 20, p. 549.

            (2)  2018 m. lapkričio 26 d. Komisijos įgyvendinimo reglamentas (ES) 2018/1848 dėl asignavimų, perkeltų iš 2018 finansinių metų, kompensavimo remiantis Europos Parlamento ir Tarybos reglamento (ES) Nr. 1306/2013 26 straipsnio 5 dalimi (OL L 300, 2018 11 27, p. 4).

            (3)  2013 m. gruodžio 17 d. Europos Parlamento ir Tarybos reglamentas (ES) Nr. 1307/2013, kuriuo nustatomos pagal bendros žemės ūkio politikos paramos sistemas ūkininkams skiriamų tiesioginių išmokų taisyklės ir panaikinami Tarybos reglamentas (EB) Nr. 637/2008 ir Tarybos reglamentas (EB) Nr. 73/2009 (OL L 347, 2013 12 20, p. 608).


title: 2019 m. liepos 29 d. Komisijos įgyvendinimo reglamentas (ES) 2019/1272, kuriuo ištaisomas Įgyvendinimo reglamentas (ES) 2017/2470, kuriuo nustatomas Sąjungos naujų maisto produktų sąrašas, ir Įgyvendinimo sprendimas (ES) 2017/2078, kuriuo pagal Europos Parlamento ir Tarybos reglamentą (EB) Nr. 258/97 leidžiama išplėsti iš mielių gautų beta gliukanų kaip naujos maisto sudedamosios dalies naudojimo paskirtį (Tekstas svarbus EEE.)

text:
30.7.2019

                  LT

                  Europos Sąjungos oficialusis leidinys

                  L 201/3

         KOMISIJOS ĮGYVENDINIMO REGLAMENTAS (ES) 2019/1272
         2019 m. liepos 29 d.
         kuriuo ištaisomas Įgyvendinimo reglamentas (ES) 2017/2470, kuriuo nustatomas Sąjungos naujų maisto produktų sąrašas, ir Įgyvendinimo sprendimas (ES) 2017/2078, kuriuo pagal Europos Parlamento ir Tarybos reglamentą (EB) Nr. 258/97 leidžiama išplėsti iš mielių gautų beta gliukanų kaip naujos maisto sudedamosios dalies naudojimo paskirtį
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2015 m. lapkričio 25 d. Europos Parlamento ir Tarybos reglamentą (ES) 2015/2283 dėl naujų maisto produktų, iš dalies keičiantį Europos Parlamento ir Tarybos reglamentą (ES) Nr. 1169/2011 ir panaikinantį Europos Parlamento ir Tarybos reglamentą (EB) Nr. 258/97 ir Komisijos reglamentą (EB) Nr. 1852/2001 (1), ypač į jo 8 ir 12 straipsnius,
         kadangi:

                     (1)

                     pagal Reglamento (ES) 2015/2283 8 straipsnį Komisija iki 2018 m. sausio 1 d. turėjo sudaryti Sąjungos naujų maisto produktų, kuriuos leidžiama naudoti arba apie kuriuos pranešta pagal Europos Parlamento ir Tarybos reglamentą (EB) Nr. 258/97 (2), sąrašą;

                     (2)

                     Sąjungos naujų maisto produktų, kuriuos leidžiama naudoti arba apie kuriuos pranešta pagal Reglamentą (EB) Nr. 258/97, sąrašas nustatytas Komisijos įgyvendinimo reglamentu (ES) 2017/2470 (3);

                     (3)

                     Komisijos įgyvendinimo reglamentu (ES) 2018/1023 (4) ištaisytas Įgyvendinimo reglamentas (ES) 2017/2470, kuriuo nustatomas Sąjungos naujų maisto produktų sąrašas, kad į jį būtų įtraukta keletas leistų naudoti arba praneštų naujų maisto produktų, neįtrauktų į pradinį Sąjungos sąrašą;

                     (4)

                     paskelbus Įgyvendinimo reglamentą (ES) 2017/2470 ir Įgyvendinimo reglamentą (ES) 2018/1023, Komisija nustatė, kad Įgyvendinimo reglamento (ES) 2017/2470 priede esama ir kitų klaidų;

                     (5)

                     siekiant maisto tvarkymo subjektams ir valstybių narių kompetentingoms institucijoms suteikti aiškumo ir teisinio tikrumo, reikia tas klaidas ištaisyti ir taip užtikrinti, kad Sąjungos naujų maisto produktų sąrašas būtų tinkamai įgyvendinamas ir naudojamas;

                     (6)

                     2018 m. lapkričio 22 d. Italijos kompetentinga institucija pateikė Komisijai prašymą ištaisyti Sąjungos sąraše esančią klaidą, susijusią su naujo maisto produkto rausvažiedės ežiuolės (Echinacea purpurea) ekstrakto iš ląstelių kultūrų pavadinimu ir specialiaisiais ženklinimo reikalavimais. Šį naują maisto produktą leista naudoti taikant pranešimo procedūrą pagal Reglamento (EB) Nr. 258/97 5 straipsnį. Italijos kompetentinga institucija suklydo pranešusi neteisingą ląstelių kultūrų pavadinimą, todėl prašyme prašoma, kad į Sąjungos sąrašą įtraukto naujo maisto produkto pavadinime ir maisto produktų, kurių sudėtyje yra to naujo maisto produkto, specialiuose ženklinimo reikalavimuose, taip pat to naujo maisto produkto specifikacijose būtų pakeistas ląstelių kultūrų pavadinimas HTN®Vb pavadinimu EchiPure-PC™;

                     (7)

                     todėl būtina ištaisyti Įgyvendinimo reglamento (ES) 2017/2470 priedo 1 lentelėje esantį naujo maisto produkto rausvažiedės ežiuolės Echinacea purpurea ekstrakto iš ląstelių kultūrų pavadinimą ir specialųjį ženklinimo reikalavimą bei 2 lentelėje pateiktas specifikacijas;

                     (8)

                     Komisijos įgyvendinimo sprendimu 2011/762/ES (5) naujus maisto produktus – iš mielių gautus beta gliukanus – leista naudoti tam tikromis naudojimo sąlygomis. Vėliau Komisijos įgyvendinimo sprendimu (ES) 2017/2078 (6) iš mielių gautus beta gliukanus leista naudoti papildomoms maisto produktų kategorijoms. Įgyvendinimo sprendime (ES) 2017/2078 pateiktose iš mielių gautų beta gliukanų specifikacijose neteisingai nurodyti sunkiųjų metalų matavimo vienetai – mg/g vietoje mg/kg. Ši klaida perkelta ir į Sąjungos sąrašą, nustatytą Įgyvendinimo reglamentu (ES) 2017/2470. Todėl Įgyvendinimo sprendimo (ES) 2017/2078 I priede ir Įgyvendinimo reglamento (ES) 2017/2470 priedo 2 lentelėje pateiktos iš mielių gautų beta gliukanų specifikacijos, susijusios su sunkiaisiais metalais, turėtų būti atitinkamai ištaisytos;

                     (9)

                     Įgyvendinimo reglamentas (ES) 2017/2470 ir Įgyvendinimo sprendimas (ES) 2017/2078 turėtų būti atitinkamai ištaisyti;

                     (10)

                     šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

               PRIĖMĖ ŠĮ REGLAMENTĄ:

            1 straipsnis
            Įgyvendinimo reglamento (ES) 2017/2470 priedas ištaisomas pagal šio reglamento priedą.

            2 straipsnis
            Įgyvendinimo sprendimo (ES) 2017/2078 I priedas ištaisomas pagal šio reglamento priedą.

            3 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2019 m. liepos 29 d.

                  Komisijos vardu

                  Pirmininkas

               Jean-Claude JUNCKER

            (1)  OL L 327, 2015 12 11, p. 1.

            (2)  1997 m. sausio 27 d. Europos Parlamento ir Tarybos reglamentas (EB) Nr. 258/97 dėl naujų maisto produktų ir naujų maisto komponentų (OL L 43, 1997 2 14, p. 1).

            (3)  2017 m. gruodžio 20 d. Komisijos įgyvendinimo reglamentas (ES) 2017/2470, kuriuo pagal Europos Parlamento ir Tarybos reglamentą (ES) 2015/2283 dėl naujų maisto produktų nustatomas Sąjungos naujų maisto produktų sąrašas (OL L 351, 2017 12 30, p. 72).

            (4)  2018 m. liepos 23 d. Komisijos įgyvendinimo reglamentas (ES) 2018/1023, kuriuo ištaisomas Įgyvendinimo reglamentas (ES) 2017/2470, kuriuo nustatomas Sąjungos naujų maisto produktų sąrašas (OL L 187, 2018 7 24, p. 1).

            (5)  2011 m. lapkričio 24 d. Komisijos įgyvendinimo sprendimas 2011/762/ES, kuriuo suteikiamas leidimas pateikti rinkai iš mielių gautus beta gliukanus kaip naują maisto sudedamąją dalį pagal Europos Parlamento ir Tarybos reglamentą (EB) Nr. 258/97 (OL L 313, 2011 11 26, p. 41).

            (6)  2017 m. lapkričio 10 d. Komisijos įgyvendinimo sprendimas (ES) 2017/2078, kuriuo pagal Europos Parlamento ir Tarybos reglamentą (EB) Nr. 258/97 leidžiama išplėsti iš mielių gautų beta gliukanų kaip naujos maisto sudedamosios dalies naudojimo paskirtį (OL L 295, 2017 11 14, p. 77).

            PRIEDAS

               1)
               Įgyvendinimo reglamento (ES) 2017/2470 priedas ištaisomas taip:

                           a)

                           1 lentelės (Leidžiami naudoti nauji maisto produktai) įrašas, skirtas rausvažiedės ežiuolės (Echinacea purpurea) ekstraktui iš ląstelių kultūrų, pakeičiamas taip:

                                       Leidžiamas naudoti naujas maisto produktas

                                       Naujo maisto produkto naudojimo sąlygos

                                       Papildomi specialieji ženklinimo reikalavimai

                                       Kiti reikalavimai

                                       „Rausvažiedės ežiuolės ( Echinacea purpurea) ekstraktas iš ląstelių kultūrų

                                          Nurodyta maisto produktų kategorija

                                          Didžiausias leidžiamas kiekis

                                       Maisto produktų, kurių sudėtyje yra naujo maisto produkto, etiketėje nurodomas naujo maisto produkto pavadinimas „sausasis rausvažiedės ežiuolės (Echinacea purpurea) ekstraktas iš ląstelių kultūrų EchiPure-PC™“

                                       Maisto papildai, kaip apibrėžta Direktyvoje 2002/46/EB

                                       Atitinka įprastą panašaus rausvažiedės ežiuolės (Echinacea purpurea) gėlės žiedo žiedelio ekstrakto naudojimo maisto papilduose būdą

                           b)

                           2 lentelės (Specifikacijos) įrašas, skirtas rausvažiedės ežiuolės (Echinacea purpurea) ekstraktui iš ląstelių kultūrų, pakeičiamas taip:

                                       Leidžiamas naudoti naujas maisto produktas

                                       Specifikacijos

                                       „Rausvažiedės ežiuolės (Echinacea purpurea) ekstraktas iš ląstelių kultūrų

                                          Aprašymas/apibrėžtis:

                                       Sausasis rausvažiedės ežiuolės (Echinacea purpurea) ekstraktas iš ląstelių kultūrų EchiPure-PC™“

                           c)

                           2 lentelės (Specifikacijos) įrašo, skirto iš mielių gautiems beta gliukanams, antraštinės dalies „Sunkieji metalai, kai netirpus vandenyje, bet disperguojantis daugelyje skystųjų terpių:“ įrašai pakeičiami taip:

                                       „Švinas: < 0,2 mg/kg
                                       Arsenas: < 0,2 mg/kg
                                       Gyvsidabris: < 0,1 mg/kg
                                       Kadmis: < 0,1 mg/kg“

               2)
               Įgyvendinimo sprendimo (ES) 2017/2078 I priedas ištaisomas taip:
               Lentelės (Iš mielių (Saccharomyces cerevisiae) gautų beta gliukanų specifikacijos) įrašai, skirti švinui, arsenui, gyvsidabriui ir kadmiui, pakeičiami taip:

                           „Švinas

                           < 0,2 mg/kg

                           Arsenas

                           < 0,2 mg/kg

                           Gyvsidabris

                           < 0,1 mg/kg

                           Kadmis

                           < 0,1 mg/kg“


title: Komisijos įgyvendinimo reglamentas (ES) 2019/1667 2019 m. rugsėjo 27 d. kuriuo į saugomų kilmės vietos nuorodų ir saugomų geografinių nuorodų registrą įtraukiamas pavadinimas Cârnaţi de Pleşcoi (SGN)

text:
4.10.2019

                  LT

                  Europos Sąjungos oficialusis leidinys

                  L 255/5

         KOMISIJOS ĮGYVENDINIMO REGLAMENTAS (ES) 2019/1667
         2019 m. rugsėjo 27 d.
         kuriuo į saugomų kilmės vietos nuorodų ir saugomų geografinių nuorodų registrą įtraukiamas pavadinimas „Cârnaţi de Pleşcoi“ (SGN)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2012 m. lapkričio 21 d. Europos Parlamento ir Tarybos reglamentą (ES) Nr. 1151/2012 dėl žemės ūkio ir maisto produktų kokybės sistemų (1), ypač į jo 52 straipsnio 2 dalį,
         kadangi:

                     (1)

                     remiantis Reglamento (ES) Nr. 1151/2012 50 straipsnio 2 dalies a punktu, Rumunijos paraiška įregistruoti pavadinimą „Cârnaţi de Pleşcoi“ paskelbta Europos Sąjungos oficialiajame leidinyje (2);

                     (2)

                     prieštaravimo pareiškimų pagal Reglamento (ES) Nr. 1151/2012 51 straipsnį Komisija negavo, todėl pavadinimas „Cârnaţi de Pleşcoi“ turi būti įregistruotas,

               PRIĖMĖ ŠĮ REGLAMENTĄ:

               1 straipsnis

            Įregistruojamas pavadinimas „Cârnaţi de Pleşcoi“ (SGN).
            Pirmoje pastraipoje nurodytas pavadinimas – tai produkto, priklausančio Komisijos įgyvendinimo reglamento (ES) Nr. 668/2014 (3) XI priede nurodytai 1.2 klasei „Mėsos produktai (virti, sūdyti, rūkyti ir kt.)“, pavadinimas.

               2 straipsnis

            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2019 m. rugsėjo 27 d.

                  Komisijos vardu

                  Pirmininko pavedimu

               Phil HOGAN

                  Komisijos narys

            (1)  OL L 343, 2012 12 14, p. 1.

            (2)  OL C 185, 2019 5 29, p. 14.

            (3)  2014 m. birželio 13 d. Komisijos įgyvendinimo reglamentas (ES) Nr. 668/2014, kuriuo nustatomos Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų taikymo taisyklės (OL L 179, 2014 6 19, p. 36).


title: Komisijos įgyvendinimo reglamentas (ES) 2019/1669 2019 m. rugsėjo 30 d. kuriuo patvirtinamas reikšmingas saugomų kilmės vietos nuorodų ir saugomų geografinių nuorodų registre įregistruoto pavadinimo Olives cassées de la vallée des Baux-de-Provence (SKVN) specifikacijos pakeitimas

text:
7.10.2019

                  LT

                  Europos Sąjungos oficialusis leidinys

                  L 256/4

         KOMISIJOS ĮGYVENDINIMO REGLAMENTAS (ES) 2019/1669
         2019 m. rugsėjo 30 d.
         kuriuo patvirtinamas reikšmingas saugomų kilmės vietos nuorodų ir saugomų geografinių nuorodų registre įregistruoto pavadinimo „Olives cassées de la vallée des Baux-de-Provence“ (SKVN) specifikacijos pakeitimas
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2012 m. lapkričio 21 d. Europos Parlamento ir Tarybos reglamentą (ES) Nr. 1151/2012 dėl žemės ūkio ir maisto produktų kokybės sistemų (1), ypač į jo 52 straipsnio 2 dalį,
         kadangi:

                     (1)

                     remdamasi Reglamento (ES) Nr. 1151/2012 53 straipsnio 1 dalies pirma pastraipa, Komisija išnagrinėjo Prancūzijos pateiktą saugomos kilmės vietos nuorodos „Olives cassées de la vallée des Baux-de-Provence“, kuri įregistruota Komisijos reglamentu (EB) Nr. 378/1999 (2), specifikacijos pakeitimo paraišką;

                     (2)

                     remiantis Reglamento (ES) Nr. 1151/2012 53 straipsnio 2 dalies nuostatomis, šis pakeitimas yra reikšmingas, todėl pakeitimo paraišką Komisija paskelbė Europos Sąjungos oficialiajame leidinyje (3), kaip reikalaujama minėto reglamento 50 straipsnio 2 dalies a punkte;

                     (3)

                     prieštaravimo pareiškimų pagal Reglamento (ES) Nr. 1151/2012 51 straipsnį Komisija negavo, todėl šis specifikacijos pakeitimas turi būti patvirtintas,

               PRIĖMĖ ŠĮ REGLAMENTĄ:

            1 straipsnis

               Europos Sąjungos oficialiajame leidinyje paskelbtas pavadinimo „Olives cassées de la vallée des Baux-de-Provence“ (SKVN) specifikacijos pakeitimas patvirtinamas.

            2 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2019 m. rugsėjo 30 d.

                  Komisijos vardu

                  Pirmininko pavedimu

               Phil HOGAN

                  Komisijos narys

            (1)  OL L 343, 2012 12 14, p. 1.

            (2)  1999 m. vasario 19 d. Komisijos reglamentas (EB) Nr. 378/1999, papildantis Reglamento (EB) Nr. 2400/96 dėl tam tikrų pavadinimų įtraukimo į Reglamente (EEB) Nr. 2081/92 dėl žemės ūkio produktų ir maisto produktų geografinių nuorodų ir kilmės vietos nuorodų apsaugos numatytą „Saugomų kilmės vietos nuorodų ir saugomų geografinių nuorodų registrą“ priedą (OL L 46, 1999 2 20, p. 13).

            (3)  OL C 188, 2019 6 4, p. 12.


title: Komisijos Igyvendinimo Reglamentas (ES) 2019/1953 2019 m. lapkričio 25 d. dėl asignavimų, perkeltų iš 2019 finansinių metų, kompensavimo remiantis Europos Parlamento ir Tarybos reglamento (ES) Nr. 1306/2013 26 straipsnio 5 dalimi

text:
27.11.2019

                  LT

                  Europos Sąjungos oficialusis leidinys

                  L 306/1

         KOMISIJOS IGYVENDINIMO REGLAMENTAS (ES) 2019/1953
         2019 m. lapkričio 25 d.
         dėl asignavimų, perkeltų iš 2019 finansinių metų, kompensavimo remiantis Europos Parlamento ir Tarybos reglamento (ES) Nr. 1306/2013 26 straipsnio 5 dalimi
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1306/2013 dėl bendros žemės ūkio politikos finansavimo, valdymo ir stebėsenos, kuriuo panaikinami Tarybos reglamentai (EEB) Nr. 352/78, (EB) Nr. 165/94, (EB) Nr. 2799/98, (EB) Nr. 814/2000, (EB) Nr. 1290/2005 ir (EB) Nr. 485/2008 (1), ypač į jo 26 straipsnio 6 dalį,
         pasikonsultavusi su Žemės ūkio fondų komitetu,
         kadangi:

                     (1)

                     remiantis Europos Parlamento ir Tarybos reglamento (ES, Euratomas) 2018/1046 (2) 12 straipsnio 2 dalies pirmos pastraipos d punktu, nepaskirtus asignavimus, susijusius su Europos žemės ūkio garantijų fondo (EŽŪGF) finansuojamais veiksmais, nurodytais Reglamento (ES) Nr. 1306/2013 4 straipsnio 1 dalyje, galima perkelti į kitus finansinius metus. Taip perkeliamų asignavimų suma negali viršyti 2 % pradinių asignavimų, kuriuos balsavimu patvirtino Europos Parlamentas ir Taryba, ir negali būti didesnė už Europos Parlamento ir Tarybos reglamento (ES) Nr. 1307/2013 (3) 8 straipsnyje nurodyto tiesioginių išmokų koregavimo sumą, taikytą praėjusiais finansiniais metais;

                     (2)

                     pagal Reglamento (ES) Nr. 1306/2013 26 straipsnio 5 dalį, nukrypdamos nuo Reglamento (ES, Euratomas) 2018/1046 12 straipsnio 2 dalies trečios pastraipos, valstybės narės turi kompensuoti Reglamento (ES, Euratomas) 2018/1046 12 straipsnio 2 dalies pirmos pastraipos d punkte nurodytus perkeltus asignavimus galutiniams gavėjams, kuriems koregavimo koeficientas taikomas tais finansiniais metais, į kuriuos perkeliami asignavimai. Šis kompensavimas taikomas tik valstybių narių, kuriose praėjusiais finansiniais metais taikytas finansinės drausmės mechanizmas (4), galutiniams gavėjams;

                     (3)

                     nustatant kompensuotiną perkeliamų asignavimų sumą, pagal Reglamento (ES) Nr. 1306/2013 26 straipsnio 7 dalį turi būti atsižvelgiama į to reglamento 25 straipsnyje nurodytą žemės ūkio sektoriaus krizių rezervui skirtą, tačiau iki finansinių metų pabaigos kovos su krize priemonėms nepaskirtą sumą;

                     (4)

                     pagal Komisijos įgyvendinimo reglamento (ES) Nr. 2018/1710 (5) 1 straipsnio 1 dalį finansinės drausmės mechanizmas taikomas tiesioginėms už 2018 kalendorinius metus skiriamoms išmokoms siekiant sukurti krizių rezervą. 2019 finansiniais metais krizių rezervu nepasinaudota;

                     (5)

                     siekiant užtikrinti, kad dėl finansinės drausmės mechanizmo taikymo nepanaudoti asignavimai galutiniams gavėjams būtų kompensuoti proporcingai pagal finansinės drausmės mechanizmą taikyto koregavimo sumai, Komisija turėtų nustatyti sumas, kurias valstybės narės gali panaudoti kompensacijoms išmokėti;

                     (6)

                     siekiant, kad nereikėtų raginti valstybių narių atlikti papildomo tokios kompensacijos mokėjimo, šis reglamentas turi būti taikomas nuo 2019 m. gruodžio 1 d. Taigi šiame reglamente nustatytos sumos yra galutinės ir, nedarant poveikio sumažinimų taikymui pagal Reglamento (ES) Nr. 1306/2013 41 straipsnį, taikomos kitiems koregavimams, į kuriuos atsižvelgiama sprendime dėl mėnesio išmokos, susijusiame su valstybių narių mokėjimo agentūrų 2019 m. spalio mėn. išlaidomis, pagal Reglamento (ES) Nr. 1306/2013 18 straipsnio 3 dalį ir išskaitymams bei papildomoms išmokoms pagal to reglamento 18 straipsnio 4 dalį arba sprendimams, kurie bus priimti pagal sąskaitų atitikties patvirtinimo procedūrą;

                     (7)

                     pagal Reglamento (ES, Euratomas) 2018/1046 12 straipsnio 2 dalies įvadinį sakinį nepaskirtus asignavimus galima perkelti tik į kitus finansinius metus. Todėl Komisija turėtų nustatyti valstybių narių išlaidų, kompensuotinų pagal Reglamento (ES) Nr. 1306/2013 26 straipsnio 5 dalį, tinkamumo finansuoti datas, atsižvelgdama į finansinius žemės ūkio metus, apibrėžtus to reglamento 39 straipsnyje;

                     (8)

                     siekiant atsižvelgti į trumpą laikotarpį nuo pranešimo apie tai, kaip valstybės narės pagal pasidalijamojo valdymo principą 2018 m. spalio 16 d. – 2019 m. spalio 15 d. įvykdė 2019 m. EŽŪGF asignavimų biudžetą, ir į tai, kad šis reglamentas turi būti taikomas nuo 2019 m. gruodžio 1 d., šis reglamentas turėtų įsigalioti jo paskelbimo Europos Sąjungos oficialiajame leidinyje dieną,

               PRIĖMĖ ŠĮ REGLAMENTĄ:

            1 straipsnis
            Asignavimų sumos, kurios pagal Reglamento (ES, Euratomas) 2018/1046 12 straipsnio 2 dalies pirmos pastraipos d punktą ir trečią pastraipą bus perkeltos iš 2019 finansinių metų ir kurios pagal Reglamento (ES) Nr. 1306/2013 26 straipsnio 5 dalį bus skirtos valstybėms narėms, kad šios išmokėtų kompensacijas galutiniams gavėjams, kuriems 2020 finansiniais metais bus taikomas koregavimo koeficientas, nustatomos šio reglamento priede.
            Perkeliamoms sumoms taikomas Komisijos sprendimas dėl asignavimų perkėlimo pagal Reglamento (ES, Euratomas) 2018/1046 12 straipsnio 3 dalį.

            2 straipsnis
            Valstybių narių išlaidos, susijusios su perkeltų asignavimų kompensavimu, gali būti finansuojamos iš Sąjungos lėšų tik jei atitinkamos sumos gavėjams buvo išmokėtos iki 2020 m. spalio 16 d.

            3 straipsnis
            Šis reglamentas įsigalioja jo paskelbimo Europos Sąjungos oficialiajame leidinyje dieną.
            Jis taikomas nuo 2019 m. gruodžio 1 d.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2019 m. lapkričio 25 d.

                  Komisijos vardu

                  Pirmininko pavedimu

               Jerzy PLEWA

                  Generalinis direktorius

                  Žemės ūkio ir kaimo plėtros generalinis direktoratas

            (1)  OL L 347, 2013 12 20, p. 549.

            (2)  2018 m. liepos 18 d. Europos Parlamento ir Tarybos reglamentas (ES, Euratomas) 2018/1046 dėl Sąjungos bendrajam biudžetui taikomų finansinių taisyklių, kuriuo iš dalies keičiami reglamentai (ES) Nr. 1296/2013, (ES) Nr. 1301/2013, (ES) Nr. 1303/2013, (ES) Nr. 1304/2013, (ES) Nr. 1309/2013, (ES) Nr. 1316/2013, (ES) Nr. 223/2014, (ES) Nr. 283/2014 ir Sprendimas Nr. 541/2014/ES, bei panaikinamas Reglamentas (ES, Euratomas) Nr. 966/2012 (OL L 193, 2018 7 30, p. 1).

            (3)  2013 m. gruodžio 17 d. Europos Parlamento ir Tarybos reglamentas (ES) Nr. 1307/2013, kuriuo nustatomos pagal bendros žemės ūkio politikos paramos sistemas ūkininkams skiriamų tiesioginių išmokų taisyklės ir panaikinami Tarybos reglamentas (EB) Nr. 637/2008 ir Tarybos reglamentas (EB) Nr. 73/2009 (OL L 347, 2013 12 20, p. 608).

            (4)  Pagal Reglamento (ES) Nr. 1307/2013 8 straipsnio 2 dalį 2019 finansiniais metais finansinės drausmės mechanizmas netaikytas Kroatijoje.

            (5)  2018 m. lapkričio 13 d. Komisijos įgyvendinimo reglamentas (ES) 2018/1710, kuriuo patikslinamas pagal Europos Parlamento ir Tarybos reglamentą (ES) Nr. 1306/2013 nustatytas 2018 kalendorinių metų tiesioginių išmokų koregavimo koeficientas ir panaikinamas Komisijos įgyvendinimo reglamentas (ES) 2018/866 (OL L 286, 2018 11 14, p. 10).

            PRIEDAS

               Sumos, skirtos perkeltiems asignavimams kompensuoti

                        (sumos EUR)

                        Belgija

                        6 075 149

                        Bulgarija

                        9 748 728

                        Čekija

                        11 451 014

                        Danija

                        10 676 454

                        Vokietija

                        59 995 488

                        Estija

                        1 617 491

                        Airija

                        13 635 006

                        Graikija

                        16 617 301

                        Ispanija

                        58 201 547

                        Prancūzija

                        87 874 680

                        Italija

                        37 280 034

                        Kipras

                        359 176

                        Latvija

                        2 689 706

                        Lietuva

                        4 577 182

                        Liuksemburgas

                        418 572

                        Vengrija

                        15 632 995

                        Мalta

                        37 135

                        Nyderlandai

                        8 369 372

                        Austrija

                        7 194 905

                        Lenkija

                        26 846 892

                        Portugalija

                        6 986 911

                        Rumunija

                        18 270 128

                        Slovėnija

                        941 089

                        Slovakija

                        5 973 155

                        Suomija

                        6 115 927

                        Švedija

                        8 301 611

                        Jungtinė Karalystė

                        40 938 999


title: Komisijos Įgyvendinimo Reglamentas (ES) 2019/1964 2019 m. lapkričio 26 d. dėl leidimo naudoti L-lizino bazės tirpalą, L-lizino monohidrochlorido tirpalą, techniškai gryną L-lizino monohidrochloridą ir L-lizino sulfatą kaip visų rūšių gyvūnų pašarų priedus (Tekstas svarbus EEE)

text:
28.11.2019

                  LT

                  Europos Sąjungos oficialusis leidinys

                  L 307/3

         KOMISIJOS ĮGYVENDINIMO REGLAMENTAS (ES) 2019/1964
         2019 m. lapkričio 26 d.
         dėl leidimo naudoti L-lizino bazės tirpalą, L-lizino monohidrochlorido tirpalą, techniškai gryną L-lizino monohidrochloridą ir L-lizino sulfatą kaip visų rūšių gyvūnų pašarų priedus
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2003 m. rugsėjo 22 d. Europos Parlamento ir Tarybos reglamentą (EB) Nr. 1831/2003 dėl priedų, skirtų naudoti gyvūnų mityboje (1), ypač į jo 9 straipsnio 2 dalį,
         kadangi:

                     (1)

                     Reglamente (EB) Nr. 1831/2003 nustatyta, kad priedams gyvūnų mityboje naudoti reikia leidimo, ir nustatytas tokio leidimo suteikimo pagrindas bei tvarka. To reglamento 10 straipsnio 2 dalyje nustatyta, kad reikia iš naujo įvertinti priedus, kuriuos leidžiama naudoti remiantis Tarybos direktyva 82/471/EEB (2);

                     (2)

                     pagal Direktyvą 82/471/EEB neterminuotas leidimas naudoti koncentruotą L-lizino (bazės) tirpalą, koncentruotą L-lizino monohidrochlorido tirpalą, techniškai gryną L-lizino monohidrochloridą ir L-lizino sulfatą, gaunamus fermentuojant su Corynebacterium glutamicum, buvo suteiktas Komisijos direktyva 88/485/EEB (3). Vėliau, vadovaujantis Reglamento (EB) Nr. 1831/2003 10 straipsnio 1 dalimi, šie pašarų priedai įtraukti į Pašarų priedų registrą kaip esami produktai;

                     (3)

                     pagal Reglamento (EB) Nr. 1831/2003 10 straipsnio 2 dalį kartu su to reglamento 7 straipsniu buvo pateikti prašymai iš naujo įvertinti koncentruotą L-lizino (bazės) tirpalą, koncentruotą L-lizino monohidrochlorido tirpalą, techniškai gryną L-lizino monohidrochloridą ir L-lizino sulfatą, gaunamus fermentuojant su Corynebacterium glutamicum, kaip visų rūšių gyvūnų pašarų priedus. Taip pat buvo pateikti prašymai leisti naudoti koncentruotą L-lizino (bazės) tirpalą, koncentruotą L-lizino monohidrochlorido tirpalą, techniškai gryną L-lizino monohidrochloridą ir L-lizino sulfatą visų rūšių gyvūnams pagal Reglamento (EB) Nr. 1831/2003 7 straipsnį. Kartu su prašymais buvo pateikti duomenys ir dokumentai, kurių reikalaujama pagal to reglamento 7 straipsnio 3 dalį;

                     (4)

                     prašymai pateikti dėl leidimo naudoti koncentruotą L-lizino (bazės) tirpalą, koncentruotą L-lizino monohidrochlorido tirpalą, techniškai gryną L-lizino monohidrochloridą ir L-lizino sulfatą kaip visų rūšių gyvūnų pašarų priedus, priskirtinus prie priedų kategorijos „maistiniai priedai“;

                     (5)

                     Europos maisto saugos tarnyba (toliau – Tarnyba) 2013 m. rugsėjo 11 d. (4), 2014 m. spalio 28 d. (5), 2015 m. kovo 10 d. (6), 2015 birželio 16 d. (7), 2015 m. gruodžio 2 d. (8), 2016 m. balandžio 19 d. (9), 2018 m. lapkričio 28 d. (10) (11) ir 2019 m. balandžio 3 d. (12) priimtose nuomonėse padarė išvadą, kad siūlomomis naudojimo sąlygomis koncentruotas L-lizino (bazės) tirpalas, gautas iš Escherichia coli FERM BP-10941, Escherichia coli FERM BP-11355, Corynebacterium glutamicum KCCM 11117P, Corynebacterium glutamicum NRRL B-50547, Corynebacterium glutamicum NRRL B-50775 ir Corynebacterium glutamicum KCCM 10227, koncentruotas L-lizino monohidrochlorido tirpalas, gautas iš Escherichia coli FERM BP-10941 ir Escherichia coli FERM BP-11355, techniškai grynas L-lizino monohidrochloridas, gautas iš Escherichia coli FERM BP-10941, Escherichia coli FERM BP-11355, Escherichia coli CGMCC 3705, Escherichia coli CGMCC 7.57, Corynebacterium glutamicum NRRL B-50547, Corynebacterium glutamicum NRRL B-50775, Corynebacterium glutamicum KCCM 11117P ir Corynebacterium glutamicum KCCM 10227, ir L-lizino sulfatas, gautas iš Corynebacterium glutamicum KCCM 10227 ir Corynebacterium glutamicum DSM 24990, nedaro nepageidaujamo poveikio gyvūnų sveikatai, vartotojų saugai ar aplinkai. Iš genetiškai modifikuoto mikroorganizmo, ypač Corynebacterium glutamicum NRRL B-50547, gautų priedų saugą sąlygoja tai, ar gamybos procesas vykdomas užtikrinant, kad galutiniame produkte nebūtų gamybai naudotos padermės rekombinantinės DNR. Tarnyba taip pat nurodė, kad keturi L-lizino pavidalai turėtų būti laikomi pavojingais priedų naudotojams, ypač įkvėpus. Kai kurie pavidalai taip pat turėtų būti laikomi šiek tiek dirginančiais odą ir akis. Todėl Komisija mano, kad reikėtų imtis tinkamų apsaugos priemonių, kad būtų išvengta nepageidaujamo poveikio žmonių, o ypač priedų naudotojų, sveikatai. Tarnyba taip pat padarė išvadą, kad priedai yra veiksmingas aminorūgšties L-lizino šaltinis visų rūšių gyvūnams ir kad tam, jog priedai atrajotojams būtų tokie pat veiksmingi kaip ir neatrajotojams, jie turėtų būti apsaugoti nuo suirimo didžiajame skrandyje. Tarnyba nemano, kad reikia nustatyti konkrečius priežiūros po pateikimo rinkai reikalavimus. Be to, ji patvirtino pašarų priedų pašaruose ir vandenyje analizės metodų taikymo ataskaitą, kurią pateikė Reglamento (EB) Nr. 1831/2003 21 straipsniu įsteigta etaloninė laboratorija;

                     (6)

                     pavadinimai „koncentruotas L-lizino (bazės) tirpalas“ ir „koncentruotas L-lizino monohidrochlorido tirpalas“ turėtų būti pakeisti į „L-lizino bazės tirpalas“ ir „L-lizino monohidrochlorido tirpalas“, nes šiuose prieduose esantis mažiausias L-lizino kiekis yra atitinkamai tik 50 % ir 22 %;

                     (7)

                     koncentruoto L-lizino (bazės) tirpalo, koncentruoto L-lizino monohidrochlorido tirpalo, techniškai gryno L-lizino monohidrochlorido ir L-lizino sulfato, gautų fermentuojant su Corynebacterium glutamicum spp arba Escherichia coli spp, kaip nurodyta 5 konstatuojamojoje dalyje, vertinimas rodo, kad Reglamento (EB) Nr. 1831/2003 5 straipsnyje numatytos leidimų išdavimo sąlygos yra įvykdytos. Taigi, kaip nurodyta šio reglamento priede, turėtų būti išduotas leidimas naudoti minėtas medžiagas;

                     (8)

                     kadangi saugos sumetimais nebūtina neatidėliotinai taikyti koncentruoto L-lizino (bazės) tirpalo, koncentruoto L-lizino monohidrochlorido tirpalo, techniškai gryno L-lizino monohidrochlorido ir L-lizino sulfato, gaunamų fermentuojant su Corynebacterium glutamicum, sąlygų pakeitimų, tikslinga nustatyti pereinamąjį laikotarpį, per kurį suinteresuotieji subjektai galėtų pasirengti laikytis naujų su leidimu susijusių reikalavimų;

                     (9)

                     šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

               PRIĖMĖ ŠĮ REGLAMENTĄ:

            1 straipsnis
            Leidimas
            Priede nurodytas medžiagas, priskiriamas prie priedų kategorijos „maistiniai priedai“ ir funkcinės grupės „aminorūgštys, jų druskos ir analogai“, leidžiama naudoti kaip priedus gyvūnų mityboje tame priede nustatytomis sąlygomis.

            2 straipsnis
            Pereinamojo laikotarpio priemonės

               1.   Pagal Komisijos direktyvą 88/485/EEB leistus naudoti koncentruotą L-lizino (bazės) tirpalą, koncentruotą L-lizino monohidrochlorido tirpalą, techniškai gryną L-lizino monohidrochloridą ir L-lizino sulfatą, gaunamus fermentuojant su Corynebacterium glutamicum, ir premiksus, kurių sudėtyje yra šių medžiagų, galima pateikti rinkai iki 2020 m. birželio 18 d. laikantis taisyklių, taikytų iki 2019 m. gruodžio 18 d., ir naudoti, kol pasibaigs turimos atsargos.

               2.   Pašarines žaliavas ir kombinuotuosius pašarus, kurių sudėtyje yra 1 dalyje nurodytų medžiagų, kurie buvo pagaminti ir paženklinti iki 2020 m. gruodžio 18 d. laikantis taisyklių, taikytų iki 2019 m. gruodžio 18 d., galima pateikti rinkai ir naudoti, kol pasibaigs turimos atsargos, jeigu jie skirti maistiniams gyvūnams.

               3.   Pašarines žaliavas ir kombinuotuosius pašarus, kurių sudėtyje yra 1 dalyje nurodytų medžiagų, kurie buvo pagaminti ir paženklinti iki 2021 m. gruodžio 18 d. laikantis taisyklių, taikytų iki 2019 m. gruodžio 18 d., galima pateikti rinkai ir naudoti, kol pasibaigs turimos atsargos, jeigu jie skirti nemaistiniams gyvūnams.

            3 straipsnis
            Įsigaliojimas
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2019 m. lapkričio 26 d.

                  Komisijos vardu

                  Pirmininkas

               Jean-Claude JUNCKER

            (1)  OL L 268, 2003 10 18, p. 29.

            (2)  1982 m. birželio 30 d. Tarybos direktyva 82/471/EEB dėl tam tikrų produktų, naudojamų gyvūnams šerti (OL L 213, 1982 7 21, p. 8).

            (3)  1988 m. liepos 26 d. Komisijos direktyva 88/485/EEB, iš dalies keičianti Tarybos direktyvos 82/471/EEB dėl tam tikrų produktų, naudojamų gyvūnams šerti, priedą (OL L 239, 1988 8 30, p. 36).

            (4)  EFSA Journal 2013;11(10):3365.

            (5)  EFSA Journal 2014;12(11):3895.

            (6)  EFSA Journal 2015;13(3):4052.

            (7)  EFSA Journal 2015;13(7):4156.

            (8)  EFSA Journal 2016;14(3):4346.

            (9)  EFSA Journal 2016;14(5):4471.

            (10)  EFSA Journal 2019;17(1):5532.

            (11)  EFSA Journal 2019;17(1):5537.

            (12)  EFSA Journal 2019;17(5):5697.

            PRIEDAS

                        Priedo identifikavimo numeris

                        Leidimo turėtojo pavadinimas

                        Priedas

                        Sudėtis, cheminė formulė, aprašymas, analizės metodas

                        Gyvūno rūšis arba kategorija

                        Didžiausias amžius

                        Mažiausias kiekis

                        Didžiausias kiekis

                        Kitos nuostatos

                        Leidimo galiojimo terminas

                        mg priedo/kg visaverčio pašaro, kurio drėgnis yra 12 %

                           Maistinių priedų kategorija. Funkcinė grupė: aminorūgštys, jų druskos ir analogai.

                        3c320

                        -

                        L-lizino bazės tirpalas

                           Priedo sudėtis:

                        L-lizino vandeninis tirpalas, kuriame yra ne mažiau kaip 50 % L-lizino.

                           Veikliosios medžiagos apibūdinimas:

                        L-lizinas, gaunamas fermentuojant su Escherichia coli FERM BP-10941 arba

                           Escherichia coli FERM BP-11355, arba

                           Corynebacterium glutamicum KCCM 11117P, arba

                           Corynebacterium glutamicum NRRL B-50547, arba

                           Corynebacterium glutamicum NRRL B-50775, arba

                           Corynebacterium glutamicum KCCM 10227.
                        Cheminė formulė: NH2-(CH2)4-CH(NH2)-COOH
                        CAS numeris: 56–87–1

                           Analizės metodai  (1):

                        Lizino kiekybinis nustatymas pašarų priede ir premiksuose, kurių sudėtyje yra daugiau kaip 10 % lizino:

                                    —

                                    jonų mainų chromatografija, taikant pokolonėlinio antrinių junginių gavimo ir fotometrinio nustatymo būdus (IEC-VIS/FLD), EN ISO 17180.

                              Lizino kiekybinis nustatymas premiksuose, kombinuotuosiuose pašaruose ir pašarinėse žaliavose:

                                    —

                                    jonų mainų chromatografija, taikant pokolonėlinio antrinių junginių gavimo ir fotometrinio nustatymo būdus (IEC-VIS). Komisijos reglamentas (EB) Nr. 152/2009 (III priedas, F dalis).

                              Lizino kiekybinis nustatymas vandenyje:

                                    —

                                    jonų mainų chromatografija, taikant pokolonėlinio antrinių junginių gavimo ir optinio nustatymo būdus (IEC-VIS/FD), arba

                                    —

                                    jonų mainų chromatografija, taikant pokolonėlinio antrinių junginių gavimo ir fotometrinio nustatymo būdus (IEC-VIS).

                        Visos rūšys

                        -

                        -

                        -

                                    1.

                                    Lizino kiekis nurodomas priedo etiketėje.

                                    2.

                                    L-lizino bazės tirpalą galima pateikti rinkai ir naudoti kaip priedą, kurį sudaro preparatas.

                                    3.

                                    Priedo ir premiksų naudotojams pašarų ūkio subjektai nustato veiklos procedūras ir organizacines priemones, kad būtų išvengta galimos rizikos, susijusios su įkvėpimu, ir rizikos odai bei akims. Jei šios rizikos šiomis procedūromis ir priemonėmis išvengti arba sumažinti iki minimumo neįmanoma, priedas ir premiksai turi būti naudojami dėvint asmenines apsaugos priemones, įskaitant kvėpavimo takų, odos ir akių apsaugos priemones.

                                    4.

                                    Priedas gali būti naudojamas ir su geriamuoju vandeniu.

                                    5.

                                    Frazės, pateikiamos priedo ir premiksų etiketėse: „Papildomai naudojant L-liziną, ypač su geriamuoju vandeniu, reikėtų atsižvelgti į visų pagrindinių ir sąlyginai pagrindinių aminorūgščių šaltinius, kad būtų išvengta disbalanso.“

                        20291218

                        3c321

                        -

                        L-lizino monohidrochlorido tirpalas

                           Priedo sudėtis:

                        L-lizino monohidrochlorido vandeninis tirpalas, kuriame yra ne mažiau kaip 22 % L-lizino, o didžiausias drėgnis yra 66 % (ne mažiau kaip 58 % L-lizino sausojoje medžiagoje).

                           Veikliosios medžiagos apibūdinimas:

                        L-lizino monohidrochloridas, gaunamas fermentuojant su

                           Escherichia coli FERM BP-10941 arba Escherichia coli FERM BP-11355.
                        Cheminė formulė: NH2-(CH2)4-CH(NH2)-COOH
                        CAS numeris: 657–27–2

                           Analizės metodai  (1):

                        L-lizino monohidrochlorido nustatymas pašarų priede:

                                    —

                                    Maisto cheminių medžiagų kodekso skyrius, skirtas L-lizino monohidrochloridui.

                              Lizino kiekybinis nustatymas pašarų priede ir premiksuose, kurių sudėtyje yra daugiau kaip 10 % lizino:

                                    —

                                    jonų mainų chromatografija, taikant pokolonėlinio antrinių junginių gavimo ir fotometrinio nustatymo būdus (IEC-VIS/FLD), EN ISO 17180.

                              Lizino kiekybinis nustatymas premiksuose, kombinuotuosiuose pašaruose ir pašarinėse žaliavose:

                                    —

                                    jonų mainų chromatografija, taikant pokolonėlinio antrinių junginių gavimo ir fotometrinio nustatymo būdus (IEC-VIS). Komisijos reglamentas (EB) Nr. 152/2009 (III priedas, F dalis).

                        Visos rūšys

                        -

                        -

                        -

                                    1.

                                    Lizino kiekis nurodomas priedo etiketėje.

                                    2.

                                    L-lizino monohidrochlorido tirpalą galima pateikti rinkai ir naudoti kaip priedą, kurį sudaro preparatas.

                                    3.

                                    Priedo ir premiksų naudotojams pašarų ūkio subjektai nustato veikimo procedūras ir organizacines priemones, kad būtų išvengta galimos rizikos, susijusios su įkvėpimu, ir rizikos akims. Jei šios rizikos šiomis procedūromis ir priemonėmis išvengti arba sumažinti iki minimumo neįmanoma, priedas ir premiksai turi būti naudojami dėvint asmenines apsaugos priemones, įskaitant kvėpavimo takų ir akių apsaugos priemones.

                                    4.

                                    Frazės, pateikiamos priedo ir premiksų etiketėse: „Papildomai naudojant L-liziną reikėtų atsižvelgti į visų pagrindinių ir sąlyginai pagrindinių aminorūgščių šaltinius, kad būtų išvengta disbalanso.“

                        20291218

                        3c322

                        Techniškai grynas L-lizino monohidrochloridas

                           Priedo sudėtis:

                        L-lizino monohidrochlorido milteliai, kuriuose yra ne mažiau kaip 78 % L-lizino, o didžiausias drėgnis yra 1,5 %.

                           Veikliosios medžiagos apibūdinimas:

                        L-lizino monohidrochloridas, gaunamas fermentuojant su

                           Escherichia coli FERM BP-10941 arba Escherichia coli FERM BP-11355, arba Escherichia coli CGMCC 3705, arba Escherichia coli CGMCC 7.57, arba Corynebacterium glutamicum NRRL B-50547, arba

                           Corynebacterium glutamicum NRRL B-50775, arba

                           Corynebacterium glutamicum KCCM 11117P, arba

                           Corynebacterium glutamicum KCCM 10227.
                        Cheminė formulė: NH2-(CH2)4-CH(NH2)-COOH
                        CAS numeris: 657–27–2

                           Analizės metodai  (1):

                        L-lizino monohidrochlorido nustatymas pašarų priede:

                                    —

                                    Maisto cheminių medžiagų kodekso skyrius, skirtas L-lizino monohidrochloridui.

                              Lizino kiekybinis nustatymas pašarų priede ir premiksuose, kurių sudėtyje yra daugiau kaip 10 % lizino:

                                    —

                                    jonų mainų chromatografija, taikant pokolonėlinio antrinių junginių gavimo ir fotometrinio nustatymo būdus (IEC-VIS/FLD), EN ISO 17180.

                              Lizino kiekybinis nustatymas premiksuose, kombinuotuosiuose pašaruose ir pašarinėse žaliavose:

                                    —

                                    jonų mainų chromatografija, taikant pokolonėlinio antrinių junginių gavimo ir fotometrinio nustatymo būdus (IEC-VIS). Komisijos reglamentas (EB) Nr. 152/2009 (III priedas, F dalis).

                              Lizino kiekybinis nustatymas vandenyje:

                                    —

                                    jonų mainų chromatografija, taikant pokolonėlinio antrinių junginių gavimo ir optinio nustatymo būdus (IEC-VIS/FLD), arba

                                    —

                                    jonų mainų chromatografija, taikant pokolonėlinio antrinių junginių gavimo ir fotometrinio nustatymo būdus (IEC-VIS).

                        Visos rūšys

                        -

                        -

                        -

                                    1.

                                    Lizino kiekis nurodomas priedo etiketėje.

                                    2.

                                    Techniškai gryną L-lizino monohidrochloridą galima pateikti rinkai ir naudoti kaip priedą, kurį sudaro preparatas.

                                    3.

                                    Atsižvelgiant į endotoksinų kiekį priede ir priedo dulkėjimo potencialą, užtikrinama, kad didžiausia ekspozicija būtų 1600 TV endotoksinų/m3 oro  (2).

                                    4.

                                    Priedo ir premiksų naudotojams pašarų ūkio subjektai nustato veikimo procedūras ir organizacines priemones, kad būtų išvengta galimos su įkvėpimu susijusios rizikos. Jei šios rizikos procedūromis ir organizacinėmis priemonėmis išvengti arba sumažinti iki minimumo neįmanoma, priedai ir premiksai turi būti naudojami dėvint asmenines apsaugos priemones, įskaitant kvėpavimo takų apsaugos priemones.

                                    5.

                                    Priedas gali būti naudojamas ir su geriamuoju vandeniu.

                                    6.

                                    Frazės, pateikiamos priedo ir premiksų etiketėse: „Papildomai naudojant L-liziną, ypač su geriamuoju vandeniu, reikėtų atsižvelgti į visų pagrindinių ir sąlyginai pagrindinių aminorūgščių šaltinius, kad būtų išvengta disbalanso.“

                        20291218

                        3c324

                        L-lizino sulfatas

                           Priedo sudėtis:

                        Granulės, kurių sudėtyje yra ne mažiau kaip 52 % L-lizino ir ne daugiau kaip 24 % sulfato.

                           Veikliosios medžiagos apibūdinimas:

                        L-lizino sulfatas, gaunamas fermentuojant su Corynebacterium glutamicum KCCM 10227 arba

                           Corynebacterium glutamicum DSM 24990.
                        Cheminė formulė: C12H28N4O4•H2SO4/[NH2-(CH2)4-CH(NH2)-COOH]2SO4

                        CAS numeris: 60343–69–3

                           Analizės metodai  (1):

                        Lizino kiekybinis nustatymas pašarų priede ir premiksuose, kurių sudėtyje yra daugiau kaip 10 % lizino:

                                    —

                                    jonų mainų chromatografija, taikant pokolonėlinio antrinių junginių gavimo ir fotometrinio nustatymo būdus (IEC-VIS/FLD), EN ISO 17180.

                              Sulfato nustatymas pašarų priede:

                                    —

                                    Europos farmakopėjos monografija 20301.

                              Lizino kiekybinis nustatymas premiksuose, kombinuotuosiuose pašaruose ir pašarinėse žaliavose:

                                    —

                                    jonų mainų chromatografija, taikant pokolonėlinio antrinių junginių gavimo ir fotometrinio nustatymo būdus (IEC-UV) (Komisijos reglamentas (EB) Nr. 152/2009).

                        Visos rūšys

                        -

                        -

                        10 000

                                    1.

                                    L-lizino kiekis nurodomas priedo etiketėje.

                                    2.

                                    L-lizino sulfatą galima pateikti rinkai ir naudoti kaip priedą, kurį sudaro preparatas.

                                    3.

                                    Priedo ir premiksų naudotojams pašarų ūkio subjektai nustato veikimo procedūras ir organizacines priemones, kad būtų išvengta galimos su įkvėpimu susijusios rizikos. Jei šios rizikos procedūromis ir organizacinėmis priemonėmis išvengti arba sumažinti iki minimumo neįmanoma, priedas ir premiksai turi būti naudojami dėvint asmenines apsaugos priemones, įskaitant kvėpavimo takų apsaugos priemones.

                                    4.

                                    Frazės, pateikiamos priedo ir premiksų etiketėse: „Papildomai naudojant L-liziną reikėtų atsižvelgti į visų pagrindinių ir sąlyginai pagrindinių aminorūgščių šaltinius, kad būtų išvengta disbalanso.“

                        20291218

               (1)  Išsamų analizės metodų aprašymą galima rasti etaloninės laboratorijos svetainėje https://ec.europa.eu/jrc/en/eurl/feed-additives/evaluation-reports.

               (2)  Ekspozicija apskaičiuota remiantis endotoksinų kiekiu priede ir priedo dulkėjimo potencialu pagal EFSA taikytą metodą (EFSA Journal 2018;16(10):5458); analizės metodas: Europos farmakopėja 2.6.14. (bakteriniai endotoksinai).


title: Komisijos įgyvendinimo reglamentas (ES) 2019/1965 2019 m. lapkričio 26 d. dėl leidimo naudoti natrio molibdato dihidratą kaip avių pašarų priedą (Tekstas svarbus EEE)

text:
28.11.2019

                  LT

                  Europos Sąjungos oficialusis leidinys

                  L 307/12

         KOMISIJOS ĮGYVENDINIMO REGLAMENTAS (ES) 2019/1965
         2019 m. lapkričio 26 d.
         dėl leidimo naudoti natrio molibdato dihidratą kaip avių pašarų priedą
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2003 m. rugsėjo 22 d. Europos Parlamento ir Tarybos reglamentą (EB) Nr. 1831/2003 dėl priedų, skirtų naudoti gyvūnų mityboje (1), ypač į jo 9 straipsnio 2 dalį,
         kadangi:

                     (1)

                     Reglamente (EB) Nr. 1831/2003 nustatyta, kad priedams gyvūnų mityboje naudoti reikia leidimo, ir nustatytas tokio leidimo suteikimo pagrindas bei tvarka. To reglamento 10 straipsnio 2 dalyje nustatyta, kad reikia iš naujo įvertinti priedus, kuriuos leidžiama naudoti remiantis Tarybos direktyva 70/524/EEB (2);

                     (2)

                     pagal Direktyvą 70/524/EEB natrio molibdatą buvo leista naudoti neterminuotai kaip visų rūšių gyvūnų pašarų priedą. Vėliau, vadovaujantis Reglamento (EB) Nr. 1831/2003 10 straipsnio 1 dalimi, ši medžiaga buvo įtraukta į pašarų priedų registrą kaip esamas produktas;

                     (3)

                     vadovaujantis Reglamento (EB) Nr. 1831/2003 10 straipsnio 2 dalimi kartu su to reglamento 7 straipsniu, buvo pateiktas prašymas iš naujo įvertinti natrio molibdato dihidratą kaip avių pašarų priedą;

                     (4)

                     pareiškėjas paprašė natrio molibdato dihidratą priskirti prie priedų kategorijos „maistiniai priedai“. Kartu su prašymu buvo pateikti duomenys ir dokumentai, kurių reikalaujama pagal Reglamento (EB) Nr. 1831/2003 7 straipsnio 3 dalį;

                     (5)

                     Europos maisto saugos tarnyba (toliau – Tarnyba) 2019 m. sausio 23 d. priimtoje nuomonėje (3) padarė išvadą, kad siūlomomis naudojimo sąlygomis natrio molibdato dihidratas neturi nepageidaujamo poveikio gyvūnų sveikatai, vartotojų saugai ar aplinkai. Ji taip pat padarė išvadą, kad priedas laikomas odą ir akis dirginančia medžiaga. Todėl Komisija mano, kad reikėtų imtis tinkamų apsaugos priemonių, kad būtų išvengta nepageidaujamo poveikio žmonių, o ypač priedo naudotojų, sveikatai. Be to, Tarnyba padarė išvadą, kad avių pašarų papildymas molibdenu pridedant natrio molibdato dihidrato yra laikomas veiksmingu, kad būtų užtikrintas tinkamas vario balansas, kai racione vario ir molibdeno santykio intervalas yra 3–10. Tarnyba nemano, kad reikia nustatyti konkrečius stebėsenos po pateikimo rinkai reikalavimus. Be to, ji patvirtino pašarų priedų pašare analizės metodo taikymo ataskaitas, kurias pateikė Reglamento (EB) Nr. 1831/2003 21 straipsniu įsteigta etaloninė laboratorija;

                     (6)

                     natrio molibdato dihidrato vertinimas rodo, kad Reglamento (EB) Nr. 1831/2003 5 straipsnyje numatytos leidimų išdavimo sąlygos yra įvykdytos;

                     (7)

                     kadangi saugos sumetimais nebūtina neatidėliotinai taikyti natrio molibdato dihidrato leidimo sąlygų pakeitimų, tikslinga nustatyti pereinamąjį laikotarpį, per kurį suinteresuotieji subjektai galėtų pasirengti laikytis naujų su leidimu susijusių reikalavimų;

                     (8)

                     šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

               PRIĖMĖ ŠĮ REGLAMENTĄ:

            1 straipsnis
            Leidimas
            Priede nurodytą medžiagą, priklausančią priedų kategorijai „maistiniai priedai“ ir funkcinei grupei „mikroelementų junginiai“, leidžiama naudoti kaip gyvūnų pašarų priedą šio reglamento priede nustatytomis sąlygomis.

            2 straipsnis
            Pereinamojo laikotarpio priemonės

               1.   Priede nurodytą natrio molibdato dihidratą ir premiksus, kurių sudėtyje yra šios medžiagos, kurie buvo pagaminti ir paženklinti iki 2020 m. birželio 18 d. laikantis taisyklių, taikytų iki 2019 m. gruodžio 18 d., galima toliau tiekti rinkai ir naudoti, kol pasibaigs turimos atsargos.

               2.   Pašarines žaliavas ir kombinuotuosius pašarus, kurių sudėtyje yra natrio molibdato dihidrato, kurie buvo pagaminti ir paženklinti iki 2020 m. gruodžio 18 d. laikantis taisyklių, taikytų iki 2019 m. gruodžio 18 d., galima toliau tiekti rinkai ir naudoti, kol pasibaigs turimos atsargos, jei jie skirti maistiniams gyvūnams.

               3.   Pašarines žaliavas ir kombinuotuosius pašarus, kurių sudėtyje yra natrio molibdato dihidrato, kurie buvo pagaminti ir paženklinti iki 2021 m. gruodžio 18 d. laikantis taisyklių, taikytų iki 2019 m. gruodžio 18 d., galima toliau tiekti rinkai ir naudoti, kol pasibaigs turimos atsargos, jei jie skirti nemaistiniams gyvūnams.

            3 straipsnis
            Įsigaliojimas
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2019 m. lapkričio 26 d.

                  Komisijos vardu

                  Pirmininkas

               Jean-Claude JUNCKER

            (1)  OL L 268, 2003 10 18, p. 29.

            (2)  1970 m. lapkričio 23 d. Tarybos direktyva 70/524/EEB dėl pašarų priedų (OL L 270, 1970 12 14, p. 1).

            (3)  EFSA Journal 2019;17(2):5606.

            PRIEDAS

                        Priedo identifikavimo numeris

                        Leidimo turėtojo pavadinimas

                        Priedas

                        Sudėtis, cheminė formulė, aprašymas, analizės metodas

                        Gyvūno rūšis arba kategorija

                        Didžiausias amžius

                        Mažiausias kiekis

                        Didžiausias kiekis

                        Kitos nuostatos

                        Leidimo galiojimo terminas

                        Elemento (Mo) kiekis mg/kg visaverčio pašaro, kurio drėgnis yra 12 %

                           Maistinių priedų kategorija. Funkcinė grupė: mikroelementų junginiai

                        3b701

                        -

                        Natrio molibdato dihidratas

                           Priedo sudėtis:

                        Natrio molibdato dihidratas, milteliai, kurių sudėtyje yra ne mažiau kaip 37 % molibdeno.

                           Veikliosios medžiagos apibūdinimas:

                        Cheminė formulė: Na2MoO4. 2 H2O
                        CAS numeris: 10102–40–6

                           Analizės metodai
                            (1):
                        Pašarų priede, premiksuose, pašarinėse žaliavose ir kombinuotajame pašare esančio suminio molibdeno kiekybinis nustatymas:

                                    —

                                    EN 15510: induktyviai susietos plazmos atominė emisinė spektrometrija (ICP-AES)

                              Suminio natrio pašarų priede kiekybinis nustatymas:

                                    —

                                    EN 15510: induktyviai susietos plazmos atominė emisinė spektrometrija (ICP-AES) arba

                                    —

                                    EN ISO 6869: atominė absorbcinė spektrometrija (AAS)

                        Avys

                        -

                        -

                        2,5 (iš viso)

                                    1.

                                    Priedas maišomas su pašaru kaip premiksas.

                                    2.

                                    Priedo ir premiksų naudotojams pašarų ūkio subjektai nustato darbo procedūras ir tinkamas organizacines priemones, kad būtų išvengta galimo pavojaus, susijusio su sąlyčiu su oda arba sąlyčiu su akimis. Jeigu taikant šias procedūras ir priemones rizikos negalima sumažinti iki priimtino lygio, priedas ir premiksai naudojami su atitinkamomis asmeninėmis apsaugos priemonėmis.

                                    3.

                                    Priedo ir premiksų etiketėse nurodoma:
                                    „Avių pašarai papildomi molibdenu tiek, kad Cu:Mo santykio racione intervalas būtų 3–10, siekiant užtikrinti tinkamą vario balansą.“

                        20291218

               (1)  Išsamų analizės metodų aprašymą galima rasti etaloninės laboratorijos svetainėje https://ec.europa.eu/jrc/eurl/feed-additives/evaluation-reports.